title: 2009/597/ОВППС: Решение 2009/597/ОВППС на Съвета от 27 юли 2009 година относно подписването и временното прилагане на Споразумение между Европейския съюз и Република Хърватия за участието на Република Хърватия във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (операция Atalanta)

text:
               4.8.2009

               BG

               Официален вестник на Европейския съюз

               L 202/83

         РЕШЕНИЕ 2009/597/ОВППС НА СЪВЕТА
   от 27 юли 2009 година
   относно подписването и временното прилагане на Споразумение между Европейския съюз и Република Хърватия за участието на Република Хърватия във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (операция „Atalanta“)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:

               (1)

               На 10 ноември 2008 г. Съветът прие Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (операция „Atalanta“).

               (2)

               Член 10, параграф 3 от посоченото съвместно действие предвижда, че конкретните условия за участието на трети държави са предмет на споразумения, които се сключват в съответствие с процедурата, предвидена в член 24 от Договора.

               (3)

               След упълномощаване от Съвета на 13 септември 2004 г., председателството, подпомогнато от генералния секретар на Съвета на Европейския съюз/върховен представител за Общата външна политика и политика на сигурност, договори споразумение между Европейския съюз и Република Хърватия относно участието на Република Хърватия в операция Atalanta („споразумението“).

               (4)

               Споразумението следва да бъде подписано, при условие сключването му.

               (5)

               Разпоредбите на споразумението следва да се прилагат временно до влизането му в сила,

         РЕШИ:
   Член 1
   Подписването на Споразумението между Европейския съюз и Република Хърватия за участието на Република Хърватия във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (операция Atalanta), се одобрява от името на Европейския съюз, при условие сключването на споразумението.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето (лицата), упълномощено(и) да подпише(ат) споразумението за да се обвърже Европейския съюз, при условие сключването му.
   Член 3
   В съответствие с член 10, параграф 2 от споразумението, то се прилага временно от датата на подписването му до влизането му в сила.
   Член 4
   Настоящото решение поражда действие от деня на приемането му.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 27 юли 2009 година.

            За Съвета

            Председател

         C. BILDT

      (1)  ОВ L 301, 12.11.2008 г., стр. 33.
    ---documentbreak---

               4.8.2009

               BG

               Официален вестник на Европейския съюз

               L 202/84

         ПРЕВОД
   СПОРАЗУМЕНИЕ
   между Европейския съюз и Република Хърватия за участието на Република Хърватия във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (операция „Atalanta“)
   ЕВРОПЕЙСКИЯТ СЪЮЗ (ЕС),
   от една страна, и
   РЕПУБЛИКА ХЪРВАТИЯ,
   от друга страна,
   наричани по-нататък „страните“,
   КАТО ВЗЕХА ПРЕДВИД:
   приетото от Съвета на Европейския съюз Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (операция „Atalanta“),
   поканата от ЕС към Република Хърватия да участва в ръководената от ЕС операция,
   успешното приключване на процеса на сформиране на военните сили и препоръката на командващия операцията на ЕС и на Военния комитет на ЕС да се постигне съгласие относно участието на сили на Република Хърватия в ръководената от ЕС операция,
   Решение ATALANTA/2/2009 на Комитета по политика и сигурност от 21 април 2009 г. относно приемане приноса на трети държави към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) (2) и Решение ATALANTA/3/2009 на Комитета по политика и сигурност от 21 април 2009 г. относно създаването на Комитет на участващите държави във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) (3), изменени и двете с Решение ATALANTA/5/2009 на Комитета по политика и сигурност от 10 юни 2009 г. (4),
   решението на Република Хърватия от 3 април 2009 г. за участие в операция Atalanta,
   СЕ СПОРАЗУМЯХА ЗА СЛЕДНОТО:
   Член 1
   Участие в операцията
   1.   Република Хърватия се присъединява към Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (операция Atalanta), както и към всяко съвместно действие или решение, с което Съветът на Европейския съюз реши да разшири действието на военната операция на ЕС за управление на кризи в съответствие с разпоредбите на настоящото споразумение и всички необходими договорености за изпълнение.
   2.   Участието на Република Хърватия в операция Atalanta не засяга автономността на Европейския съюз за вземане на решения.
   3.   Република Хърватия гарантира, че нейните сили и личен състав, участващи във военната операция на ЕС за управление на кризата, изпълняват своята мисия при спазване на:

               —

               Съвместно действие 2008/851/ОВППС и евентуалните му последващи изменения;

               —

               оперативния план,

               —

               всички мерки за изпълнение.

         4.   Силите и личният състав от Република Хърватия, командировани в операцията, изпълняват своите функции и се ръководят единствено от интереса на военната операция на ЕС за управление на кризи.
   5.   Република Хърватия информира своевременно командващия операцията на ЕС за всяко изменение на участието ѝ в операцията.
   Член 2
   Статут на силите
   1.   Статутът на силите и личния състав, които Република Хърватия предоставя за операция Atalanta, се урежда със споразумение относно статута на силите, сключено между Европейския съюз и Сомалия, Джибути или всяка друга държава в региона, с която е било сключено такова споразумение за целите на операцията, или с едностранна декларация относно статута на силите, направена от Кения или всяка друга държава в региона, която е направила такава декларация за целите на операцията.
   2.   Статутът на силите и личния състав, предоставени на щаба или на командването, разположени извън зоната на съвместните операции, се урежда чрез договорености между държавата, в която се намират съответно щабът и командването, и Република Хърватия.
   3.   Без да се засяга споразумението относно статута на силите, посочени в параграф 1, Република Хърватия упражнява юрисдикция върху своите сили и личен състав, участващи във военната операция на ЕС за управление на кризи.
   4.   Република Хърватия отговаря за всякакви искове, свързани с участието ѝ в операция Atalanta, предявени от или насочени срещу нейни сили и личен състав. Република Хърватия отговаря за предприемането на всякакви действия, по-специално правни или дисциплинарни, срещу своите въоръжени сили и личен състав, в съответствие със своите законови и подзаконови актове.
   5.   Република Хърватия се ангажира да направи декларация по отношение на отказа си от искове срещу която и да е държава, участваща в операция Atalanta, при подписването на настоящото споразумение.
   6.   Държавите-членки на Европейския съюз се ангажират да направят декларация по отношение на отказа си от искове, свързани с участието на Република Хърватия в операция Atalanta, при подписването на настоящото споразумение.
   Член 3
   Условия за прехвърляне на арестувани и задържани лица с оглед на упражняването на правораздавателна компетентност
   Ако Република Хърватия упражнява юрисдикцията си върху лица, извършили или заподозрени в извършването на пиратски действия или въоръжени грабежи в териториалните води на Сомалия, прехвърлянето в Република Хърватия на лица, арестувани с оглед тяхното наказателно преследване и задържани от военноморските сили, ръководени от Европейския съюз (EUNAVFOR) и на иззетото имущество в притежание на EUNAVFOR, с оглед упражняването на правораздавателна компетентност се извършва при условията, посочени в приложение, което представлява неразделна част от настоящото споразумение.
   Член 4
   Класифицирана информация
   Разпоредбите на Споразумението между Република Хърватия и Европейския съюз относно процедурите за сигурност при обмен на класифицирана информация (5) се прилагат в рамките на операция Atalanta.
   Член 5
   Командна верига
   1.   Всички сили и личен състав, които участват във военната операция на ЕС за управление на кризи, остават изцяло под командването на националните органи.
   2.   Националните органи прехвърлят оперативното и тактическо командване и/или контрол над своите сили и личен състав на командващия операцията на ЕС. Командващият операцията на ЕС има право да делегира правомощията си.
   3.   По отношение на текущото управление на операцията Република Хърватия има същите права и задължения като държавите-членки на ЕС, участващи в нея.
   4.   След консултация с Република Хърватия командващият операцията на ЕС може по всяко време да поиска оттегляне на участието на Република Хърватия.
   5.   Република Хърватия назначава висш военен представител (ВВП), който представлява националния ѝ контингент в рамките на военната операция на ЕС за управление на кризата. ВВП провежда консултации с командващия силите на ЕС по всички въпроси, отнасящи се до операцията, и отговаря за ежедневната дисциплина на контингента.
   Член 6
   Финансови аспекти
   1.   Република Хърватия поема всички разходи, свързани с участието ѝ в операцията, освен ако тези разходи подлежат на общо финансиране, както е предвидено в правните инструменти, посочени в член 1, параграф 1 от настоящото споразумение, както и в Решение 2008/975/ОВППС на Съвета от 18 декември 2008 г. за създаване на механизъм за администриране на финансирането на общите разходи за операциите на Европейския съюз с военни или отбранителни последици (Athena) (6).
   2.   Операция Atalanta предоставя логистична подкрепа на хърватския контингент на база възстановяване на разходите, при условията, предвидени в договореностите за изпълнение, посочени в член 7. Административното управление на свързаните разходи се поверява на Athena.
   3.   В случай на смърт, телесна повреда, загуба или увреждане, причинени на физически или юридически лица от държавата (държавите), в която (които) се провежда операцията, Република Хърватия, при установяване на нейната отговорност, заплаща обезщетения съгласно условията, предвидени в споразумението относно статута на силите, ако има такова, както е посочено в член 2, параграф 1 от споразумението.
   Член 7
   Договорености за изпълнение на споразумението
   Всички технически и административни договорености, необходими с оглед на изпълнението на настоящото споразумение, се сключват между генералния секретар на Съвета на Европейския съюз/върховен представител за общата външна политика и политиката на сигурност или командващия операцията на ЕС и компетентните органи на Република Хърватия.
   Член 8
   Неспазване
   В случай че една от страните не спази своите задължения, установени в предходните членове, другата страна има право да прекрати настоящото споразумение с едномесечно предизвестие.
   Член 9
   Уреждане на спорове
   Споровете относно тълкуването или прилагането на настоящото споразумение се уреждат с дипломатически средства между страните.
   Член 10
   Влизане в сила
   1.   Настоящото споразумение влиза в сила на първия ден от първия месец след като страните са се нотифицирали взаимно за приключването на вътрешните процедури, необходими за тази цел.
   2.   Настоящото споразумение се прилага временно от датата на подписването му.
   3.   Настоящото споразумение остава в сила за срока на участие на Република Хърватия в операцията.

      Съставено в Брюксел на 27 юли 2009 година в два еднообразни екземпляра на английски език.

            За Европейския съюз

            За Република Хърватия

      (1)  ОВ L 301, 12.11.2008 г., стр. 33.

      (2)  ОВ L 109, 30.4.2009 г., стр. 52.

      (3)  ОВ L 119, 14.5.2009 г., стр. 40.

      (4)  ОВ L 148, 11.6.2009 г., стр. 34.

      (5)  ОВ L 116, 29.4.2006 г., стр. 74.

      (6)  ОВ L 345, 23.12.2008 г., стр. 96.
   ПРИЛОЖЕНИЕ

      Разпоредби относно условията и начините за прехвърляне от EUNAVFOR в Република Хърватия на лица, заподозрени в извършването на пиратски действия или въоръжени грабежи в териториалните води на Сомалия, които са задържани от военноморските сили, ръководени от Европейския съюз (EUNAVFOR), както и на иззетото имущество в притежание на EUNAVFOR, и относно тяхното третиране след прехвърлянето им

   1.   Определения
   За целите на настоящото споразумение:

               а)

               „Пиратство“ означава пиратство съгласно определението в член 101 от Конвенцията на ООН по морско право (UNCLOS);

               б)

               „Въоръжен грабеж“ означава действия съгласно определението в буква а), извършени в териториалните води на крайбрежна държава в зоната на операцията;

               в)

               „Прехвърлено лице“ означава всяко лице, заподозряно като имащо намерение да извърши, в извършване или че е извършило пиратски действия или въоръжени грабежи, прехвърлено от EUNAVFOR в Република Хърватия по силата на настоящото споразумение.

         2.   Общи принципи

               а)

               Република Хърватия може да приеме, по искане на EUNAVFOR, прехвърлянето на лица, задържани от EUNAVFOR във връзка с пиратство или въоръжени грабежи, и свързаното с тях иззето от EUNAVFOR имущество, и да предаде тези лица и имущество на компетентните органи за целите на разследването и съдебното преследване;

               б)

               При действията си по силата на настоящото споразумение EUNAVFOR прехвърля лица само на компетентните правоприлагащи органи на Република Хърватия;

               в)

               Република Хърватия потвърждава, че лицата, прехвърляни по силата на настоящите разпоредби, както преди, така и след прехвърлянето, ще бъдат третирани хуманно и в съответствие с международните задължения в областта на правата на човека, включително забраната на изтезанията и жестокото, нечовешко или унизително отнасяне или наказание, забраната на произволното задържане и в съответствие с изискването за справедлив процес.

         3.   Третиране, наказателно преследване и съдебен процес на прехвърлените лица

               а)

               Всяко прехвърлено лице се третира по хуманен начин и не се подлага на изтезания или на жестоко, нечовешко или унизително отнасяне или наказание, получава подходящо настаняване и храна, достъп до медицинска помощ и право на свободно упражняване на вероизповеданието;

               б)

               Всяко прехвърлено лице се изправя в кратки срокове пред съдия или друго длъжностно лице, упълномощено от закона да изпълнява съдебни функции, което незабавно се произнася относно законността на неговото задържане и постановява освобождаването му, в случай че задържането е незаконно;

               в)

               Всяко прехвърлено лице има право делото му да бъде гледано в разумен срок или да бъде освободено;

               г)

               При наличието на каквото и да е наказателно обвинение срещу него всяко прехвърлено лице има право на справедливо и публично гледане на неговото дело от независим и безпристрастен съд, създаден в съответствие със закона;

               д)

               Всяко прехвърлено лице, обвинено в престъпление, се счита за невинно до доказване на вината му в съответствие със закона;

               е)

               При наличието на каквото и да е наказателно обвинение срещу него всяко лице има право, при пълно равенство, на следния минимум от гаранции:

                           1.

                           да бъде незабавно и в подробности информирано за характера и причините за обвинението срещу него на разбираем за него език;

                           2.

                           да има достатъчно време и възможности за подготовка на своята защита и да ползва адвокат по свой избор;

                           3.

                           да бъде съдено без излишно забавяне;

                           4.

                           да бъде съдено в негово присъствие и да се защитава лично или да ползва адвокат по свой избор; ако не ползва правна защита, да бъде информирано за това си право; ако не разполага със средства за заплащане на адвокат, да му бъде предоставена безплатно служебна защита, когато го изискват интересите на правосъдието;

                           5.

                           да разгледа или да поиска разглеждането на всички представени срещу него доказателства, включително показанията под клетва на свидетелите, извършили ареста, и да изисква призоваването и разпитът на свидетелите на защитата да се извършват при същите условия, както на свидетелите на обвинението;

                           6.

                           да ползва безплатно услугите на преводач, ако не разбира или не говори езика, използван в съда;

                           7.

                           да не бъде принуждавано да свидетелства срещу себе си или да се признава за виновно.

               ж)

               Всяко прехвърлено лице, осъдено за престъпление, има право установяването на виновността му и присъдата му да бъдат преразглеждани от или обжалвани пред висшестоящ съд съгласно правото на Република Хърватия;

               з)

               Република Хърватия не предава никое прехвърлено лице на друга държава за разследване или съдебно преследване без предварително писмено съгласие на EUNAVFOR.

         4.   Смъртно наказание
   Никое прехвърлено лице не може да бъде осъдено на смърт или да бъде наказвано със смъртно наказание или да подлежи на налагане на такова наказание.
   5.   Досиета и нотификации

               а)

               Всяко прехвърляне подлежи на отразяване в подходящ документ, подписан от представител на EUNAVFOR и представител на компетентните правоприлагащи органи на Република Хърватия;

               б)

               EUNAVFOR предоставя на Република Хърватия досиета за задържането за всяко прехвърлено лице. Тези досиета включват, по възможност, сведения за физическото състояние на прехвърленото лице през периода на задържането, часа на предаване на органите на Република Хърватия, причината за задържането му, часа и мястото на началото на задържането му, както и всяко взето решение във връзка със задържането му;

               в)

               Република Хърватия носи отговорност за воденето на точен отчет за всички прехвърлени лица, което включва, като не се ограничава единствено с това, поддържането на досиета за всяко отнето имущество, за физическото състояние на лицата, местонахождението на местата за задържане, всяко обвинение срещу тях и всяко важно решение, взето по време на съдебното преследване и процеса;

               г)

               Тези досиета се предоставят на представителите на ЕС и на EUNAVFOR при писмено искане, отправено до министъра на външните работи на Република Хърватия;

               д)

               Освен това Република Хърватия нотифицира EUNAVFOR относно мястото на задържане на всяко лице, прехвърлено по силата на настоящото споразумение, относно всяко влошаване на неговото физическо състояние и относно всички твърдения за евентуално неподходящо третиране. Представителите на ЕС и на EUNAVFOR имат достъп до всяко лице, прехвърлено по силата на настоящото споразумение, през периода на задържането му и имат право да го разпитват;

               е)

               По тяхно искане на националните и международните хуманитарни агенции се разрешава да посещават лица, прехвърлени по силата на настоящото споразумение;

               ж)

               С цел да се осигури предоставянето на своевременна помощ от EUNAVFOR на Република Хърватия с присъствие на свидетели от EUNAVFOR и представяне на съответни доказателства, Република Хърватия нотифицира EUNAVFOR относно намерението си да започне наказателно производство срещу всяко прехвърлено лице, както и относно графика за представяне на доказателствата и провеждане на съдебните заседания.

         6.   Предоставяне на помощ от EUNAVFOR

               а)

               В рамките на средствата и възможностите си EUNAVFOR предоставя на Република Хърватия всякаква помощ във връзка с разследването и наказателното преследване на прехвърлените лица;

               б)

               По-специално EUNAVFOR:

                           1.

                           предава досиетата за задържането, съставени съгласно параграф 5, буква б) от настоящите разпоредби;

                           2.

                           обработва всички доказателства в съответствие с изискванията на компетентните органи на Република Хърватия, установени в договореностите за изпълнение, посочени в параграф 8 по-долу;

                           3.

                           се стреми да представи показания на свидетели или показания под клетва на личния състав на EUNAVFOR, участвал в инцидент, във връзка с който лицата са прехвърлени по силата на настоящите разпоредби;

                           4.

                           предава цялото съответно иззето имущество в притежание на EUNAVFOR.

         7.   Връзка с други права на прехвърлените лица
   Никоя от настоящите разпоредби няма за цел да дерогира и не може да се тълкува като дерогираща права, които дадено прехвърлено лице може да притежава съгласно приложимото вътрешно или международно право.
   8.   Договорености за изпълнение

               а)

               За целите на прилагането на тези разпоредби, въпросите от оперативен, административен и технически характер могат да подлежат на договорености за изпълнение, които се одобряват от компетентните органи на Република Хърватия, от една страна, и компетентните органи на ЕС, както и компетентните органи на държавите, предоставящи национален контингент на EUNAVFOR, от друга страна;

               б)

               Договореностите за изпълнение могат, inter alia, да обхващат:

                           1.

                           Посочване на компетентните правоприлагащи органи на Република Хърватия, на които EUNAVFOR може да предава лица;

                           2.

                           Местата за задържане, където ще бъдат държани прехвърлените лица;

                           3.

                           Обработката на документи, включително документи, свързани със събирането на доказателства, които се предават на компетентните правоприлагащи органи на Република Хърватия при прехвърляне на лицата;

                           4.

                           Точки за контакт за нотификации;

                           5.

                           Формуляри, които да се използват за прехвърлянето.


title: 2014/348/ЕС: Решение на Съвета от 5 юни 2014 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

text:
               13.6.2014

               BG

               Официален вестник на Европейския съюз

               L 174/40

         РЕШЕНИЕ НА СЪВЕТА
   от 5 юни 2014 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

      (2014/348/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 46, буква г), член 149, член 153, параграф 2, буква а), член 175, трета алинея и член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               В Протокол 31 към Споразумението за Европейското икономическо пространство („Споразумението за ЕИП“) се съдържат специални разпоредби и условия относно сътрудничеството в специфични области извън четирите свободи.

               (2)

               Подходящо е да се разшири сътрудничеството между договарящите се страни на Споразумението за ЕИП, за да се включи Регламент (ЕС) № 1296/2013 на Европейския парламент и на Съвета (2).

               (3)

               Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2014 г.

               (4)

               Поради това позицията на Съюза в рамките на Съвместния комитет на ЕИП следва да бъде основана на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от името на Европейския съюз в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 5 юни 2014 година.

            За Съвета

            Председател

         N. DENDIAS

      (1)  ОВ L 305, 30.11.1994 г., стр. 6.

      (2)  Регламент (ЕС) № 1296/2013 на Европейския парламент и на Съвета от 11 декември 2013 г. относно Програма на Европейския съюз за заетост и социални иновации („EaSI“) и за изменение на Решение № 283/2010/ЕС за създаване на Европейски механизъм за микрофинансиране за трудова заетост и социално приобщаване „Прогрес“ (ОВ L 347, 20.12.2013 г., стр. 238).

      ПРОЕКТ
      РЕШЕНИЕ НА СЪВМЕСТНИЯ КОМИТЕТ НА ЕИП № …/2014
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
      като има предвид, че:

                  (1)

                  Подходящо е да се разшири сътрудничеството между договарящите се страни по Споразумението за ЕИП, за да се включи Регламент (ЕС) № 1296/2013 на Европейския парламент и на Съвета от 11 декември 2013 г. относно Програма на Европейския съюз за заетост и социални иновации („EaSI“) и за изменение на Решение № 283/2010/ЕС за създаване на Европейски механизъм за микрофинансиране за трудова заетост и социално приобщаване (1).

                  (2)

                  Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2014 г.,

            ПРИЕ НАСТОЯЩОТО РЕШЕНИЕ:
      Член 1
      Член 15 от Протокол 31 към Споразумението за ЕИП се изменя, както следва:

                  1.

                  В параграф 2, думите „които се извършват преди 1 януари 2014 г.“ се добавят след думите „параграф 1“.

                  2.

                  Към параграф 8 се добавя следното:

                              „—

                                 32013 R 1296: Регламент (ЕС) № 1296/2013 на Европейския парламент и на Съвета от 11 декември 2013 г. относно Програма на Европейския съюз за заетост и социални иновации („EaSI“) и за изменение на Решение № 283/2010/ЕС за създаване на Европейски механизъм за микрофинансиране за трудова заетост и социално приобщаване „Прогрес“ (ОВ L 347, 20.12.2013 г., стр. 238).
                              Лихтенщайн се освобождава от участие в програмата и от финансов принос към нея. Норвегия ще участва и ще допринася финансово само за оста EURES на програмата.“

                  3.

                  Текстът на параграф 5 се заменя със следния текст:
                  „Държавите от ЕАСТ участват в дейностите на Общността, посочени в първото тире от параграф 8, считано от 1 януари 1999 г., в дейностите, посочени във второто тире, считано от 1 януари 2003 г., и в дейностите, посочени в третото тире, считано от 1 януари 2014 г.“

            Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      То се прилага от 1 януари 2014 г.
      Член 3
      Настоящото решение се публикува в раздела за ЕИП и в притурката за ЕИП на Официален вестник на Европейския съюз.

         Съставено в Брюксел на

               За Съвместния комитет на ЕИП

               Председател

               Секретари

               на Съвместния комитет на ЕИП

         (1)  ОВ L 347, 20.12.2013 г., стр. 238.

         (2)  [Без отбелязани конституционни изисквания.] [С отбелязани конституционни изисквания.]


title: Решение (ЕС) 2015/2212 на Европейския парламент от 27 октомври 2015 година относно освобождаването от отговорност във връзка с изпълнението на бюджета на съвместното предприятие ENIAC за финансовата 2013 година

text:
               1.12.2015

               BG

               Официален вестник на Европейския съюз

               L 314/41

         РЕШЕНИЕ (ЕС) 2015/2212 НА ЕВРОПЕЙСКИЯ ПАРЛАМЕНТ
   от 27 октомври 2015 година
   относно освобождаването от отговорност във връзка с изпълнението на бюджета на съвместното предприятие ENIAC за финансовата 2013 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие ENIAC за финансовата 2013 година,

               —

               като взе предвид доклада на Сметната палата относно годишните отчети на съвместното предприятие ENIAC за финансовата 2013 година, придружен от отговорите на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

               —

               като взе предвид препоръката на Съвета от 17 февруари 2015 г. относно освобождаването от отговорност на съвместното предприятие във връзка с изпълнението на бюджета за финансовата 2013 година (05306/2015 — C8-0049/2015),

               —

               като взе предвид своето решение от 29 април 2015 г. (3) за отсрочване на решението за освобождаване от отговорност за финансовата 2013 година, както и отговорите на изпълнителния директор на съвместното предприятие ECSEL (бившето съвместно предприятие ENIAC),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4),

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (5), и по-специално член 209 от него,

               —

               като взе предвид Регламент (ЕО) № 72/2008 на Съвета от 20 декември 2007 г. за създаване на съвместно предприятие ENIAC (6),

               —

               като взе предвид Регламент (ЕС) № 561/2014 на Съвета от 6 май 2014 г. за създаване на съвместното предприятие ECSEL (7), и по-специално член 1, параграф 2 и член 12 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (8),

               —

               като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (9),

               —

               като взе предвид член 94 и приложение V към своя правилник,

               —

               като взе предвид втория доклад на комисията по бюджетен контрол (A8-0285/2015),

               1.

               Освобождава от отговорност изпълнителния директор на съвместното предприятие ECSEL във връзка с изпълнението на бюджета на съвместното предприятие ENIAC за финансовата 2013 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие ECSEL, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 452, 16.12.2014 г., стр. 26.

      (2)  ОВ C 452, 16.12.2014 г., стр. 27.

      (3)  ОВ L 255, 30.9.2015 г., стр. 424.

      (4)  ОВ L 248, 16.9.2002 г., стр. 1.

      (5)  ОВ L 298, 26.10.2012 г., стр. 1.

      (6)  ОВ L 30, 4.2.2008 г., стр. 21.

      (7)  ОВ L 169, 7.6.2014 г., стр. 152.

      (8)  ОВ L 357, 31.12.2002 г., стр. 72.

      (9)  ОВ L 38, 7.2.2014 г., стр. 2.


title: 2009/392/ЕО: Решение на Съвета от 27 ноември 2008 година относно сключването от името на Европейската общност и нейните държави-членки на протокол към споразумението между Европейската общност и нейните държави-членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз

text:
               20.5.2009

               BG

               Официален вестник на Европейския съюз

               L 124/51

         РЕШЕНИЕ НА СЪВЕТА
   от 27 ноември 2008 година
   относно сключването от името на Европейската общност и нейните държави-членки на протокол към споразумението между Европейската общност и нейните държави-членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз
   (2009/392/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 310 във връзка с член 300, параграф 2, първа алинея, второ изречение и параграф 3, втора алинея от него,
   като взе предвид Акта за присъединяване, приложен към Договора за присъединяване, и по-специално член 6, параграф 2 от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               На 5 май 2006 г. Комисията беше упълномощена да проведе преговори с Конфедерация Швейцария за подписването на протокол към споразумението между Европейската общност и нейните държави-членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз. Тези преговори приключиха.

               (2)

               Съгласно решение на Съвета от 26 май 2008 г. и в зависимост от сключването му на по-късна дата, настоящият протокол е подписан от името на Европейската общност и нейните държави-членки на 27 май 2008 г.

               (3)

               Протоколът следва да бъде сключен,

         РЕШИ:
   Член 1
   Протоколът към споразумението между Европейската общност и нейните държави-членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз се одобрява от името на Европейската общност и нейните държави-членки.
   Текстът на протокола е приложен към настоящото решение.
   Член 2
   Председателят на Съвета от името на Европейската общност и нейните държави-членки предава нотификацията за одобрението съгласно член 6 от протокола.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 27 ноември 2008 година.

            За Съвета

            Председател

         L. CHATEL

    ---documentbreak---

               20.5.2009

               BG

               Официален вестник на Европейския съюз

               L 124/53

         ПРОТОКОЛ
   към Споразумението между Европейската общност и нейните държави-членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз
   ЕВРОПЕЙСКАТА ОБЩНОСТ,
   представлявана от Съвета на Европейския съюз, и
   КРАЛСТВО БЕЛГИЯ,
   РЕПУБЛИКА БЪЛГАРИЯ,
   ЧЕШКАТА РЕПУБЛИКА,
   КРАЛСТВО ДАНИЯ,
   ФЕДЕРАЛНА РЕПУБЛИКА ГЕРМАНИЯ,
   РЕПУБЛИКА ЕСТОНИЯ,
   ИРЛАНДИЯ,
   РЕПУБЛИКА ГЪРЦИЯ,
   КРАЛСТВО ИСПАНИЯ,
   ФРЕНСКАТА РЕПУБЛИКА,
   ИТАЛИАНСКАТА РЕПУБЛИКА,
   РЕПУБЛИКА КИПЪР,
   РЕПУБЛИКА ЛАТВИЯ,
   РЕПУБЛИКА ЛИТВА,
   ВЕЛИКОТО ХЕРЦОГСТВО ЛЮКСЕМБУРГ,
   РЕПУБЛИКА УНГАРИЯ,
   МАЛТА,
   КРАЛСТВО НИДЕРЛАНДИЯ,
   РЕПУБЛИКА АВСТРИЯ,
   РЕПУБЛИКА ПОЛША,
   ПОРТУГАЛСКАТА РЕПУБЛИКА,
   РУМЪНИЯ,
   РЕПУБЛИКА СЛОВЕНИЯ,
   СЛОВАШКАТА РЕПУБЛИКА,
   РЕПУБЛИКА ФИНЛАНДИЯ,
   КРАЛСТВО ШВЕЦИЯ,
   ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
   наричани по-долу „държавите-членки“, също представлявани от Съвета на Европейския съюз,
   от една страна, и
   КОНФЕДЕРАЦИЯ ШВЕЙЦАРИЯ, наричана по-долу „Швейцария“,
   от друга страна,
   наричани по-долу „договарящи страни“,
   КАТО ВЗЕХА ПРЕДВИД Споразумението от 21 юни 1999 г. между Европейската общност и нейните държави-членки, от една страна, и Конфедерация Швейцария, от друга страна, относно свободното движение на хора (наричано по-долу „Споразумението“), което влезе в сила на 1 юни 2002 г.;
   КАТО ВЗЕХА ПРЕДВИД Протокола от 26 октомври 2004 г. към Споразумението от 21 юни 1999 г. между Европейската общност и нейните държави-членки, от една страна, и Конфедерация Швейцария, от друга страна, за свободното движение на хора във връзка с участието, като договарящи се страни след присъединяването им към Европейския съюз, на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република (наричан по-долу „Протокола от 2004 г.“), който влезе в сила на 1 април 2006 г.;
   КАТО ВЗЕХА ПРЕДВИД присъединяването на Република България и Румъния (наричани по-долу „новите държави-членки“) към Европейския съюз на 1 януари 2007 г.,
   КАТО ИМАТ ПРЕДВИД, че новите държави-членки стават договарящи страни по споразумението;
   КАТО СЪЗНАВАТ, че Актът за присъединяване дава на Съвета на Европейския съюз правомощието да сключва от името на държавите-членки на Европейския съюз протокол относно присъединяването на новите държави-членки към споразумението,
   СЕ СПОРАЗУМЯХА ЗА СЛЕДНОТО:
   Член 1
   1.   Новите държави-членки стават договарящи страни по споразумението.
   2.   От влизането в сила на настоящия протокол разпоредбите на споразумението са задължителни за новите държави-членки, така както са задължителни за настоящите страни по споразумението съгласно реда и условията, установени в настоящия протокол.
   Член 2
   Основната част на споразумението и приложение I към него се адаптират по следния начин:

               1.

               Списъкът на договарящите страни по споразумението се заменя със следния:
               „ЕВРОПЕЙСКАТА ОБЩНОСТ,
               КРАЛСТВО БЕЛГИЯ,
               РЕПУБЛИКА БЪЛГАРИЯ
               ЧЕШКАТА РЕПУБЛИКА,
               КРАЛСТВО ДАНИЯ,
               ФЕДЕРАЛНА РЕПУБЛИКА ГЕРМАНИЯ,
               РЕПУБЛИКА ЕСТОНИЯ,
               ИРЛАНДИЯ,
               РЕПУБЛИКА ГЪРЦИЯ,
               КРАЛСТВО ИСПАНИЯ,
               ФРЕНСКАТА РЕПУБЛИКА,
               ИТАЛИАНСКАТА РЕПУБЛИКА,
               РЕПУБЛИКА КИПЪР,
               РЕПУБЛИКА ЛАТВИЯ,
               РЕПУБЛИКА ЛИТВА,
               ВЕЛИКОТО ХЕРЦОГСТВО ЛЮКСЕМБУРГ,
               РЕПУБЛИКА УНГАРИЯ,
               МАЛТА,
               КРАЛСТВО НИДЕРЛАНДИЯ,
               РЕПУБЛИКА АВСТРИЯ,
               РЕПУБЛИКА ПОЛША,
               ПОРТУГАЛСКАТА РЕПУБЛИКА,
               РУМЪНИЯ,
               РЕПУБЛИКА СЛОВЕНИЯ,
               СЛОВАШКАТА РЕПУБЛИКА,
               РЕПУБЛИКА ФИНЛАНДИЯ,
               КРАЛСТВО ШВЕЦИЯ,
               ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
               от една страна, и
               КОНФЕДЕРАЦИЯ ШВЕЙЦАРИЯ,
               от друга страна,“

               2.

               Член 10 от споразумението се изменя, както следва:

                           а)

                           след параграф 1а се вмъква следният параграф:
                           „1б.   Швейцария може да запази за период две години след влизането в сила на протокола към настоящото споразумение относно участието на Република България и Румъния като договарящи страни количествени ограничения по отношение на достъпа на работници, заети в Швейцария, и самостоятелно заети лица, които са граждани на Република България и Румъния, за следните две категории пребиваване: пребиваване за период повече от четири месеца и по-малко от една година и пребиваване за период, равен на или превишаващ една година. За пребиваване с продължителност по-малко от четири месеца няма количествено ограничение.
                           Преди края на преходния период, упоменат по-горе, Съвместният комитет преразглежда резултатите на преходния период, прилаган по отношение на граждани на новите държави-членки, въз основа на доклад от Швейцария. При завършване на преразглеждането и не по-късно от изтичането на гореспоменатия период Швейцария уведомява Съвместния комитет дали ще продължи да прилага количествени ограничения за работници, наети в Швейцария. Швейцария може да продължи да прилага подобни мерки за период пет години след влизането в сила на гореспоменатия протокол. При отсъствието на уведомление от страна на Швейцария преходният период ще изтече в края на двегодишния период, определен в първа алинея.
                           В края на преходния период, определен в настоящия параграф, се премахват всички количествени ограничения, които се отнасят до граждани на Република България и Румъния. Тези държави-членки имат право да въведат същите количествени ограничения за швейцарски граждани за същите периоди.“;

                           б)

                           след параграф 2а се вмъква следният параграф:
                           „2б.   Швейцария и Република България и Румъния могат да запазят за период две години след влизането в сила на протокола към настоящото споразумение относно участието на Република България и Румъния като договарящи страни, за работници от някоя от тези договарящи страни, наети на тяхна територия, контрола върху приоритета на работници, интегрирани в редовния пазар на труда, и заплащането и условията на труд, които се прилагат по отношение на граждани на заинтересованата договорна страна. Извършването на същия контрол може да бъде запазен за лица, предоставящи услуги, посочени в член 5, параграф 1 от настоящото споразумение, в следните четири сектора: услуги в растениевъдството; строителство, включително свързаните с него браншове; охранителни дейности; промишлено почистване (съответно кодове по NACE (1) 01.41; от 45.1 до 45.4; 74.60; 74.70). По време на преходните периоди, указани в параграфи 1б, 2б, 3б и 4в, Швейцария отдава предпочитание на работниците, които са граждани на новите държави-членки, пред работниците, които са граждани на държави, които не са членки на ЕС и ЕАСТ, по отношение достъпа до нейния пазар на труда. Контролът върху приоритета на работниците, интегрирани в редовния пазар на труда, не се прилага за доставчиците на услуги, либерализирани със специално споразумение между договарящите страни относно предоставянето на услуги (включително споразумението относно някои аспекти на обществените поръчки, доколкото то обхваща предоставянето на услуги). За същия период могат да бъдат поддържани изисквания за квалификация по отношение на разрешения за пребиваване за срок по-малко от четири месеца (2) и към лица, предоставящи услуги, посочени в член 5, параграф 1 от настоящото споразумение, в четирите горепосочени сектора.
                           В рамките на две години след влизането в сила на протокола към настоящото споразумение относно участието на Република България и Румъния като договарящи страни Съвместният комитет ще преразгледа действието на преходните мерки, които се съдържат в настоящия параграф, въз основа на доклади, изготвени от всяка договаряща страна, прилагаща въпросните мерки. При приключване на преразглеждането и не по-късно от две години след влизането в сила на гореспоменатия протокол договарящата страна, която е прилагала временните мерки, посочени в настоящия параграф, и е уведомила Съвместния комитет относно своето намерение да продължи да прилага такива временни мерки, може да продължи да прави това до изтичането на пет години след влизането в сила на протокола. При отсъствието на такова уведомление преходният период ще изтече в края на двегодишния период, определен в първата алинея.
                           В края на преходния период, установен в настоящия параграф, всички ограничения, споменати по-горе в настоящия параграф, се премахват.

                           в)

                           след параграф 3а се вмъква следният параграф:
                           „3б.   При влизането в сила на протокола към настоящото споразумение относно участието на Република България и Румъния като договарящи страни и до края на периода, установен в параграф 1б, Швейцария запазва на годишна основа (pro rata temporis) в рамките на своята обща квота за трети държави, по отношение на работници, наети в Швейцария, и за самостоятелно заети лица, които са граждани на тези нови държави-членки, следния минимален брой нови разрешения за пребиваване (3) в съответствие със схемата по-долу:

                                       Период

                                       Брой разрешения за период, равен на или надвишаващ една година

                                       Брой разрешения за период, по-дълъг от четири месеца и по-кратък от една година

                                       До края на първата година

                                       362

                                       3 620

                                       До края на втората година

                                       523

                                       4 987

                                       До края на третата година:

                                       684

                                       6 355

                                       До края на четвъртата година

                                       885

                                       7 722

                                       До края на петата година

                                       1 046

                                       9 090

                           г)

                           след параграф 4б се вмъква следният параграф:
                           „4в.   В края на периода, установен в параграф 1б и в настоящия параграф, и до 10 години след влизането в сила на протокола към настоящото споразумение относно участието на Република България и Румъния като договарящи страни към гражданите на тези нови държави-членки ще се отнасят разпоредбите на член 10, параграф 4 от настоящото споразумение.
                           В случай на сериозни сътресения на пазара на труда или заплаха за подобни такива Швейцария и всяка от новите държави-членки, която е въвела преходни мерки, уведомява Съвместния комитет относно тези обстоятелства преди края на петгодишния преходен период, определен в параграф 2б, втора алинея. В такъв случай уведомяващата страна може да продължи да прилага към работниците, наети на нейна територия, мерките, описани в параграфи 1б, 2б и 3б, за период седем години след влизането в сила на гореспоменатия протокол. В този случай годишният брой разрешения за пребиваване, упоменат в параграф 1б, се определя, както следва:

                                       Период

                                       Брой разрешения за период, равен на или надвишаващ една година

                                       Брой разрешения за период, по-дълъг от четири месеца и по-кратък от една година

                                       До края на шестата година

                                       1 126

                                       10 457

                                       До края на седмата година

                                       1 207

                                       11 664“

                           д)

                           след параграф 5а се вмъква следният параграф:
                           „5б.   Преходните разпоредби от параграфи 1б, 2б, 3б и 4в, и по-специално тези от параграф 2б относно приоритета на работниците, интегрирани в редовния пазар на труда, и контрола върху заплащането и условията на труд, не се прилагат към наети и самостоятелно заети лица, които към момента на влизане в сила на протокола към настоящото споразумение по отношение на участието като договарящи страни на Република България и Румъния имат право да извършват стопанска дейност на територията на договорните страни. Такива лица се ползват от професионална и географска мобилност.
                           Притежателите на разрешения за пребиваване, валидни за по-малко от една година, имат право на подновяване на своите разрешения; изчерпването на определените квоти разрешения не може да бъде прилагано срещу тях. Притежателите на разрешителни за пребиваване, валидни за период, равен или превишаващ една година, автоматично имат право на удължаване на техните разрешения. Такива наети и самостоятелно заети лица се ползват от правото на свободно придвижване, предоставено на трайно установени лица, съгласно основните разпоредби на настоящото споразумение, и по-конкретно член 7 от него, от влизането в сила на гореспоменатия протокол.“

               3.

               В член 27, параграф 2 от приложение I към споразумението позоваването на „член 10, параграфи 2, 2а, 4а и 4б“ се заменя с позоваване на „член 10, параграфи 2, 2а, 2б, 4а, 4б и 4в“.

         Член 3
   Чрез дерогация от член 25 от приложение I към споразумението се прилагат преходните периоди съгласно приложение I към настоящия протокол.
   Член 4
   1.   Приложение II към споразумението се изменя в съответствие с приложение 2 към настоящия протокол.
   2.   Приложение III към споразумението се адаптира посредством решение на Съвместния комитет, създаден съгласно член 14 от споразумението.
   Член 5
   1.   Приложения 1 и 2 към настоящия протокол представляват неразделна част от него.
   2.   Настоящият протокол, заедно с протокола от 2004 г., представлява неразделна част от споразумението.
   Член 6
   1.   Настоящият протокол се ратифицира или одобрява от Съвета на Европейския съюз, от името на държавите-членки и Европейската общност, и от Конфедерация Швейцария в съответствие с техните собствени процедури.
   2.   Съветът на Европейския съюз и Швейцария се нотифицират взаимно относно приключването на тези процедури.
   Член 7
   Настоящият протокол влиза в сила на първия ден от първия месец след датата на последната нотификация за ратификация или одобрение.
   Член 8
   Настоящият протокол остава в сила за същия срок и в съответствие със същите условия, както споразумението.
   Член 9
   1.   Настоящият протокол, както и декларациите, приложени към него, се изготвят на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език, като текстовете на всеки един от тези езици са еднакво автентични.
   2.   Българската и румънската езикова версия на споразумението, включващи всички приложения, протоколи към него и заключителния акт, са еднакво автентични. Съвместният комитет, създаден съгласно член 14 от споразумението, одобрява автентичните текстове на споразумението на новите езици.

      Съставено в Брюксел, на двадесет и седми май две хиляди и осма година.
      Hecho en Bruselas, el veintisiete de mayo de dos mil ocho.
      V Bruselu dne dvacátého sedmého května dva tisíce osm.
      Udfærdiget i Bruxelles den syvogtyvende maj to tusind og otte.
      Geschehen zu Brüssel am siebenundzwanzigsten Mai zweitausendacht.
      Kahe tuhande kaheksanda aasta maikuu kahekümne seitsmendal päeval Brüsselis.
      Έγινε στις Βρυξέλλες, στις είκοσι εφτά Μαΐου δύο χιλιάδες οκτώ.
      Done at Brussels on the twenty-seventh day of May in the year two thousand and eight.
      Fait à Bruxelles, le vingt-sept mai deux mille huit.
      Fatto a Bruxelles, addì ventisette maggio duemilaotto.
      Briselē, divtūkstoš astotā gada divdesmit septītajā maijā.
      Priimta du tūkstančiai aštuntų metų gegužės dvidešimt septintą dieną Briuselyje.
      Kelt Brüsszelben, a kétezer-nyolcadik év május havának huszonhetedik napján.
      Magħmul fi Brussell, fis-sebgħa u għoxrin jum ta' Mejju tas-sena elfejn u tmienja.
      Gedaan te Brussel, de zevenentwintigste mei tweeduizend acht.
      Sporządzono w Brukseli, dnia dwudziestego siódmego maja roku dwa tysiące ósmego.
      Feito em Bruxelas, em vinte e sete de Maio de dois mil e oito.
      Întocmit la Bruxelles, douăzeci și șapte mai două mii opt.
      V Bruseli dňa dvadsiateho siedmeho mája dvetisícosem.
      V Bruslju, dne sedemindvajsetega maja leta dva tisoč osem.
      Tehty Brysselissä kahdentenakymmenentenäseitsemäntenä päivänä toukokuuta vuonna kaksituhattakahdeksan.
      Som skedde i Bryssel den tjugosjunde maj tjugohundraåtta.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  NACE: Регламент (ЕИО) № 3037/90 на Съвета от 9 октомври 1990 г. относно статистическата класификация на икономическите дейности в Европейската общност (ОВ L 293, 24.10.1990 г., стр. 1). Регламент, последно изменен с Регламент (ЕО) № 1882/2003 на Европейския парламент и Съвета от 29 септември 2003 г. (ОВ L 284, 31.10.2003 г., стр. 1).

      (2)  Работници могат да кандидатстват за разрешения за краткосрочно пребиваване съгласно квотите, упоменати в параграф 3б, дори за период, по-кратък от четири месеца.“;

      (3)  Тези разрешения се предоставят в допълнение на квотите, определени в член 10 от настоящото споразумение, запазени за наети и самостоятелно заети лица, граждани на държавите-членки към момента на подписване на настоящото споразумение (21 юни 1999 г.), и на държавите-членки, придобили статут на договарящи страни по настоящото споразумение съгласно протокола от 2004 г. Те допълват също така броя разрешения, предоставени по съществуващите двустранни споразумения за обмен на стажанти между Швейцария и новите държави-членки.“;
   ПРИЛОЖЕНИЕ 1

      Преходни мерки за закупуването на земя и второ жилище

   1.   Република България
   Република България може да поддържа за период от пет години след влизането в сила на настоящия протокол ограниченията, заложени в нейното законодателство, съществуващи в момента на подписване на протокола, относно придобиването на собственост върху земя за второ жилище от швейцарски граждани, които не пребивават в България, и от юридически лица, учредени в съответствие с швейцарското законодателство.
   Разпоредбата на преходната алинея не се прилага за швейцарски граждани, законно пребиваващи в България, към които се прилагат правилата и процедурите, на които се подчиняват българските граждани.
   Република България може да поддържа за период от седем години от датата на влизане в сила на настоящия протокол ограниченията, заложени в нейното законодателство, съществуващи в момента на подписване на протокола, относно придобиването на собственост върху земеделска земя, гори и горска земя от швейцарски граждани и от юридически лица, учредени в съответствие с швейцарското законодателство. При никакви обстоятелства швейцарски гражданин не може да бъде третиран по-неблагоприятно при придобиването на земеделска земя, гори и горска земя от установеното към момента на подписване на настоящия протокол положение или да бъде третиран по по-рестриктивен начин в сравнение с гражданин на трета държава.
   Самостоятелно заети земеделски производители, които са швейцарски граждани и желаят да се установят и да пребивават в Република България, са извън обхвата на разпоредбите на предходната алинея или на каквито и да било процедури, различни от тези, прилагани към български граждани.
   Общ преглед на тези преходни мерки ще бъде направен на третата година след датата на влизане в сила на настоящия протокол. Съвместният комитет може да реши да съкрати или да прекрати преходния период, посочен в първата алинея.
   2.   Румъния
   Румъния може да поддържа за период от пет години след влизането в сила на настоящия протокол ограниченията, заложени в нейното законодателство, съществуващи в момента на подписване на протокола, относно придобиването на собственост върху земя за второ жилище от швейцарски граждани, които не пребивават в Румъния, и от дружества, учредени в съответствие с швейцарското законодателство и които не са установени и не разполагат с клон или представителство на територията на Румъния.
   Разпоредбата на предходната алинея не се прилага за швейцарски граждани, законно пребиваващи в Румъния, към които се прилагат правилата и процедурите, на които се подчиняват румънските граждани.
   Румъния може да поддържа за период от седем години от датата на влизане в сила на настоящия протокол ограниченията, заложени в нейното законодателство, съществуващи към момента на подписване на протокола, относно придобиването на собственост върху земеделска земя, гори и горска земя от швейцарски граждани и от дружества, учредени в съответствие с швейцарското законодателство и които не са нито установени, нито регистрирани в Румъния. При никакви обстоятелства швейцарски гражданин не може да бъде третиран по-неблагоприятно при придобиването на земеделска земя, гори и горска земя от установеното към момента на подписване на настоящия протокол положение или да бъде третиран по по-рестриктивен начин в сравнение с гражданин на трета държава.
   Самостоятелно заети земеделски производители, които са швейцарски граждани и желаят да се установят и да пребивават в Румъния, са извън обхвата на разпоредбите на предходната алинея или на каквито и да било процедури, различни от тези, прилагани към румънски граждани.
   Общ преглед на тези преходни мерки ще бъде направен на третата година след датата на влизане в сила на настоящия протокол. Съвместният комитет може да реши да съкрати или да прекрати преходния период, посочен в първата алинея.
   ПРИЛОЖЕНИЕ 2
   Приложение II към Споразумението между Европейската общност и нейните държави-членки, от една страна, и Конфедерация Швейцария, от друга страна, за свободното движение на хора се изменя, както следва:

               1.

               Под заглавието „За целите на настоящото споразумение регламентът се адаптира, както следва:“ раздел А, точка 1 от приложение II към споразумението се изменя, както следва:

                           а)

                           в буква и), относно приложение III, част А, след последния текст „Словакия — Швейцария“ се добавя следното:

                                       „България — Швейцария
                                       Никакви.

                                       Румъния — Швейцария
                                       Няма конвенция.“;

                           б)

                           в буква й), относно приложение III, част Б, след последния текст „Словакия — Швейцария“ се добавя следното:

                                       „България — Швейцария
                                       Никакви.

                                       Румъния — Швейцария
                                       Няма конвенция.“

               2.

               Под заглавието „Раздел А: актове, посочени във“, в точка 1 „Регламент (ЕИО) № 1408/71“ след „304R 631: Регламент (ЕО) № 631/2004 …“ се вмъква следното:
               „Раздел 2 (Свободно движение на хора — социална сигурност) от Регламент (ЕО) № 1791/2006 на Съвета от 20 ноември 2006 г. за адаптиране на някои регламенти и решения в областта на свободното движение на стоки, свободното движение на хора, дружественото право, политиката на конкуренция, селското стопанство (включително ветеринарно и фитосанитарно законодателство), транспортната политика, данъчното облагане, статистиката, енергетиката, околната среда, сътрудничеството в областта на правосъдието и вътрешните работи, митническия съюз, външните отношения, общата външна политика и политика на сигурност и институциите поради присъединяването на България и Румъния, доколкото разпоредбите му засягат актове на Общността, посочени в приложение II към настоящото споразумение.“

               3.

               Под заглавието „Раздел А: актове, посочени във“, в точка 2 „Регламент (ЕИО) № 574/72“ след „304R 631: Регламент (ЕО) № 631/2004 …“ се вмъква следното:
               „Раздел 2 (Свободно движение на хора — социална сигурност) от Регламент (ЕО) № 1791/2006 на Съвета от 20 ноември 2006 г. за адаптиране на някои регламенти и решения в областта на свободното движение на стоки, свободното движение на хора, дружественото право, политиката на конкуренция, селското стопанство (включително ветеринарно и фитосанитарно законодателство), транспортната политика, данъчното облагане, статистиката, енергетиката, околната среда, сътрудничеството в областта на правосъдието и вътрешните работи, митническия съюз, външните отношения, общата външна политика и политика на сигурност и институциите поради присъединяването на България и Румъния, доколкото разпоредбите му засягат актове на Общността, посочени в приложение II към настоящото споразумение.“

               4.

               Под заглавието „Раздел Б: Актове, които договарящите страни трябва да вземат предвид“, в точки „4.18. 383 D 0117: Решение № 117 …“, „4.27. 388 D 64: Решение № 136 …“, „4,37.393 D 825: Решение № 150 …“, след „12003 TN 02/02 A: Акт относно условията за присъединяване на Чешката република, Република Естония, …“, и в точка „4.77: Решение № 192 …“ се вмъква следното:
               „Раздел 2 (Свободно движение на хора — социална сигурност) от Регламент (ЕО) № 1791/2006 на Съвета от 20 ноември 2006 г. за адаптиране на някои регламенти и решения в областта на свободното движение на стоки, свободното движение на хора, дружественото право, политиката на конкуренция, селското стопанство (включително ветеринарно и фитосанитарно законодателство), транспортната политика, данъчното облагане, статистиката, енергетиката, околната среда, сътрудничеството в областта на правосъдието и вътрешните работи, митническия съюз, външните отношения, общата външна политика и политика на сигурност и институциите поради присъединяването на България и Румъния, доколкото разпоредбите му засягат актове на Общността, посочени в приложение II към настоящото споразумение.“

               5.

               За работници, които са граждани на Република България и Румъния, разпоредбите, съдържащи се в раздел „Застраховка срещу безработица“, параграф 1 от протокола към приложение II, се прилагат до края на седмата година след влизането в сила на настоящия протокол.

         СЪВМЕСТНА ДЕКЛАРАЦИЯ ОТНОСНО АДАПТИРАНЕТО НА ПРИЛОЖЕНИЕ III КЪМ СПОРАЗУМЕНИЕТО
   Договарящите страни декларират, че с оглед на безпрепятственото изпълнение на споразумението приложение III към него ще бъде адаптирано възможно най-скоро, за да включи, между другото, Директива 2005/36/ЕО, както е изменена от Директива 2006/100/ЕО, и новите швейцарски текстове.
   ДЕКЛАРАЦИЯ ОТ ШВЕЙЦАРИЯ ОТНОСНО АВТОНОМНИ МЕРКИ КЪМ ДАТАТА НА ПОДПИСВАНЕ
   Швейцария ще предостави временен достъп до своя трудов пазар на граждани на новите държави-членки въз основа на своето национално законодателство преди влизането в сила на временните спогодби, съдържащи се в протокола. За тази цел Швейцария ще предостави специфични квоти за краткосрочни, както и за дългосрочни разрешения за работа, съгласно определеното в член 10, параграф 1 от споразумението, в полза на граждани на новите държави-членки, считано от датата на подписване на настоящия протокол. Квотите ще се състоят от 282 дългосрочни разрешения и 1 006 краткосрочни разрешения годишно. Освен това на 2 011 работници на краткосрочно назначение ще бъде разрешено да пребивават по-малко от 4 месеца.


title: 2009/195/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на общия бюджет на Европейския съюз за финансовата 2006 година, раздел VIII — Европейски омбудсман

text:
               31.3.2009

               BG

               Официален вестник на Европейския съюз

               L 88/87

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на общия бюджет на Европейския съюз за финансовата 2006 година, раздел VIII — Европейски омбудсман
   (2009/195/ЕО)
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2006 година (1),
   като взе предвид окончателните годишни сметки на Европейските общности за финансовата 2006 година — том I (C6-0369/2007) (2),
   като взе предвид годишния доклад на Европейския омбудсман пред органа по освобождаването от отговорност относно вътрешните одити, осъществени през 2006 г.,
   като взе предвид годишния доклад на Сметната палата за изпълнението на бюджета за финансовата 2006 година и специалните доклади на Сметната палата, придружени от отговорите на проверените институции (3),
   като взе предвид декларацията, гарантираща точността на отчетите, както и законосъобразността и редовността на извършените операции, предоставена от Сметната палата съгласно член 248 от Договора за ЕО (4),
   като взе предвид член 272, параграф 10 и членове 274, 275 и 276 от Договора за ЕО,
   като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол (A6-0092/2008),

               1.

               Освобождава от отговорност Европейския омбудсман във връзка с изпълнението на бюджета за финансовата 2006 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейските общности, Сметната палата, Европейския омбудсман и на Европейския надзорен орган по защита на данните и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ L 78, 15.3.2006 г.

      (2)  ОВ C 274, 15.11.2007 г., стр. 1.

      (3)  ОВ C 273, 15.11.2007 г., стр. 1.

      (4)  ОВ C 274, 15.11.2007 г., стр. 130.

      (5)  ОВ L 248, 16.9.2002 г., стр. 1.
    ---documentbreak---

               31.3.2009

               BG

               Официален вестник на Европейския съюз

               L 88/88

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2006 година, раздел VIII — Европейски омбудсман
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2006 година (1),
   като взе предвид окончателните годишни сметки на Европейските общности за финансовата 2006 година — том I (C6-0369/2007) (2),
   като взе предвид годишния доклад на Европейския омбудсман пред органа по освобождаването от отговорност относно вътрешните одити, осъществени през 2006 г.,
   като взе предвид годишния доклад на Сметната палата за изпълнението на бюджета за финансовата 2006 година и специалните доклади на Сметната палата, придружени от отговорите на проверените институции (3),
   като взе предвид декларацията, гарантираща точността на отчетите, както и законосъобразността и редовността на извършените операции, предоставена от Сметната палата съгласно член 248 от Договора за ЕО (4),
   като взе предвид член 272, параграф 10 и членове 274, 275 и 276 от Договора за ЕО,
   като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,
   като взе предвид член 71 и приложение V към своя правилник,
   като взе предвид доклада на комисията по бюджетен контрол (A6-0092/2008),

               1.

               Отбелязва, че през 2006 г. Европейският омбудсман (Омбудсманът) е разполагал с бюджетни кредити за поети задължения в размер на общо 7 682 538 EUR (за 2005 г.: 7 224 554 EUR), при степен на оползотворяване 88,13 %, под средната стойност на другите институции;

               2.

               Отбелязва, че финансовите отчети на Омбудсмана за 2006 г. показват отрицателен икономически резултат за 2006 г. (1 214 375 EUR) и идентични стойности на активите и пасивите (2 308 799 EUR);

               3.

               Отбелязва, че за периода 2003—2006 г. бюджетните кредити за поети задължения са нараснали стабилно от 4 438 653 EUR на 7 682 538 EUR (+ 73 %), длъжностите от 31 на 57 (+ 84 %), докато оплакванията са се увеличили от 2 436 на 3 830 (+ 57 %), а започнатите нови проверки — от 253 на 258 (+ 2 %);

               4.

               Отбелязва, че Европейската сметна палата е посочила в годишния си доклад, че проверката не е довела до никакви забележки по отношение на Омбудсмана;

               5.

               Отбелязва, че службата на Омбудсмана е поела изцяло задължението за персонала си от януари 2006 г.; посочва в този контекст, че съгласно вътрешния одиторски доклад до институцията, № 06/04, извършеният одит за оценка на съответствието на процедурите за управление и контрол за определяне на индивидуалните права „не е посочил области на сериозен риск при процедурите за управление и контрол, но е потвърдил, че институцията следва да реши специфични въпроси“;

               6.

               Отбелязва, че в предоставената информация от главния оправомощен разпоредител с бюджетните кредити в доклада за дейността през 2006 г. се посочва, че ефикасността на интегрираната рамка за вътрешен контрол на службите на Омбудсмана е била предмет на самооценка отново в началото на 2007 г. и че окончателните заключения посочват като цяло задоволително ниво на изпълнение на стандартите за вътрешен контрол (85 % срещу 76 % през 2004 г.); отбелязва освен това обаче, че е нужно подобряване на ефективността в някои области (определяне на чувствителни функции); насърчава отново Омбудсмана да положи всички усилия за по-нататъшно подобряване на ефективността на интегрираната рамка за вътрешен контрол на институцията си;

               7.

               Отбелязва със задоволство, че новото рамково споразумение за сътрудничество с неопределен срок на действие между Омбудсмана и Парламента относно предоставянето на определени административни услуги, в т.ч. сгради, компютърна техника, комуникации, правна помощ, медицински услуги, обучение, писмени и устни преводи, беше договорено през 2005 г., подписано през м. март 2006 г. и влезе в сила на 1 април 2006 г.; отбелязва освен това, че Омбудсманът счита, че новото споразумение е напълно удовлетворяващо;

               8.

               Отбелязва със задоволство, че първият генерален секретар на Омбудсмана беше назначен на 1 август 2006 г.;

               9.

               Гледа със загриженост на годишния доклад на Омбудсмана, от който е видно, че неговата институция е имала затруднения относно назначенията през 2006 г., по-специално по отношение на квалифицираните юристи, поради двете последователни вълни на разширяване (приключване на назначенията от държавите-членки, присъединили се през 2004 г. и подготовката за назначения през 2007 г.), заради текучеството на персонала и трудното привличане и задържане на кандидатите с временни договори в Страсбург; отбелязва, че Омбудсманът очаква да срещне по-малко трудности при назначаването на персонал през следващите години;

               10.

               Приветства приемането на решение от Омбудсмана на 14 декември 2007 г. относно годишната декларация за финансови интереси на Омбудсмана; отбелязва със задоволство, че тази декларация е публикувана на интернет страницата на Омбудсмана;

               11.

               Приветства Омбудсмана за готовността му да се присъедини към Междуинституционалното споразумение от 25 май 1999 г. между Европейския парламент, Съвета и Комисията относно вътрешните разследвания, провеждани от Европейската служба за борба с измамите (OLAF) (6), като прилага системата, установена в Регламент (ЕО) № 1073/1999 (7); отбелязва със задоволство, че Омбудсманът е поканил OLAF да изрази гледната си точка за ползата и условията на евентуалното присъединяване на Омбудсмана към това споразумение, с писмо от 9 януари 2008 г.

      (1)  ОВ L 78, 15.3.2006 г.

      (2)  ОВ C 274, 15.11.2007 г., стр. 1.

      (3)  ОВ C 273, 15.11.2007 г., стр. 1.

      (4)  ОВ C 273, 15.11.2007 г., стр. 130.

      (5)  ОВ L 248, 16.9.2002 г., стр. 1.

      (6)  ОВ L 136, 31.5.1999 г., стр. 15.

      (7)  Регламент (ЕО) № 1073/1999 на Европейския парламент и на Съвета от 25 май 1999 г. относно разследвания, провеждани от Европейската служба за борба с измамите (OLAF) (ОВ L 136, 31.5.1999 г., стр. 1).


title: Решение 2010/231/ОВППС на Съвета от 26 април 2010 година относно ограничителни мерки спрямо Сомалия и за отмяна на Обща позиция 2009/138/ОВППС

text:
               27.4.2010

               BG

               Официален вестник на Европейския съюз

               L 105/17

         РЕШЕНИЕ 2010/231/ОВППС НА СЪВЕТА
   от 26 април 2010 година
   относно ограничителни мерки спрямо Сомалия и за отмяна на Обща позиция 2009/138/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и по-специално член 29 от него,
   като има предвид, че:

               (1)

               На 10 декември 2002 г. Съветът прие Обща позиция 2002/960/ОВППС относно ограничителни мерки срещу Сомалия (1) вследствие на резолюции 733 (1992), 1356 (2001) и 1425 (2002) на Съвета за сигурност на Организацията на обединените нации (ССООН), свързани с налагането на оръжейно ембарго срещу Сомалия.

               (2)

               На 16 февруари 2009 г. Съветът прие Обща позиция 2009/138/ОВППС на Съвета от 16 февруари 2009 г. относно ограничителни мерки спрямо Сомалия и за отмяна на Обща позиция 2002/960/ОВППС (2) за прилагане на Резолюция 1844 (2008) на ССООН, с която бяха въведени ограничителни мерки срещу тези, които се стремят да попречат или спрат мирния политически процес, или тези, които заплашват със сила временните федерални институции на Сомалия или мисията на Африканския съюз в Сомалия (AMISOM) или извършват действия, подкопаващи стабилността в Сомалия или в региона.

               (3)

               На 1 март 2010 г. Съветът прие Решение 2010/126/ОВППС на Съвета за изменение на Обща позиция 2009/138/ОВППС (3) и за изпълнение на Резолюция 1907 (2009) на ССООН, с която на всички държави се препоръчва да извършват, съгласувано с националните си органи и в съответствие с националното си законодателство и с международното право, проверки на всички товари към и от Сомалия на територията си, включително на морските пристанища и летищата, ако разполагат с информация, която дава достатъчно основания да се предполага, че товарът съдържа изделия, чиято доставка, продажба, трансфер или износ са забранени по силата на общото и пълно оръжейно ембарго, наложено на Сомалия съгласно параграф 5 от Резолюция 733 (1992) на ССООН и разширено и изменено с последващи резолюции.

               (4)

               На 19 март 2010 г. Съветът за сигурност на Организацията на обединените нации (наричан по-нататък „Съветът за сигурност“) прие Резолюция 1916 (2010), с която, inter alia, се разширява мандатът на групата за наблюдение, посочена в параграф 3 от Резолюция 1558 (2004) на ССООН, и реши да бъдат смекчени някои ограничителни мерки и задължения в рамките на режима на санкции, за да стане възможно доставянето на материали, оборудване и техническа помощ от страна на международни, регионални и хуманитарни организации, както и да се осигури навременното предоставяне от страна на Организацията на обединените нации (ООН) на спешно необходима хуманитарна помощ.

               (5)

               На 12 април 2010 г. Комитетът по санкциите, създаден с параграф 11 от Резолюция 751 (1992) на Съвета за сигурност относно Сомалия (наричан по-нататък „Комитетът по санкциите“), прие списък с лицата и образуванията, които подлежат на ограничителни мерки.

               (6)

               От съображения за яснота мерките, наложени с Обща позиция 2009/138/ОВППС, изменена с Решение 2010/126/ОВППС на Съвета, както и предвидените с Резолюция 1916 (2010) на ССООН освобождавания следва да бъдат обединени в един правен инструмент.

               (7)

               Ето защо Обща позиция 2009/138/ОВППС следва да бъде отменена.

               (8)

               Настоящото решение зачита основните права и спазва принципите, признати по-конкретно от Хартата на основните права на Европейския съюз (4), а именно правото на ефективно средство на правна защита и право на справедлив съдебен процес, правото на собственост и правото на защита на личните данни. Настоящото решение следва да се прилага съгласно тези права и принципи.

               (9)

               Освен това настоящото решение зачита в пълна степен задълженията на държавите-членки съгласно Устава на ООН и правно обвързващото естество на резолюциите на Съвета за сигурност.

               (10)

               Процедурата за изменение на списъка от приложението към настоящото решение следва да включва на посочените лица и образувания да им бъдат предоставени основанията за включването им в списъка на Комитета по санкциите, за да им се даде възможност да представят възраженията си. Когато има внесени възражения или има представени нови съществени доказателства, Съветът следва да преразгледа решението си предвид тези възражения и надлежно да уведоми съответното лице или образувание.

               (11)

               За изпълнението на някои мерки са необходими допълнителни действия от страна на Съюза,

         ПРИЕ НАСТОЯЩОТО РЕШЕНИЕ:
   Член 1
   1.   Забраняват се прякото или непрякото предоставяне, продажба или трансфер на оръжия и свързаните с тях материали от всякакъв вид, включително оръжия и боеприпаси, военни транспортни средства и оборудване, полувоенно оборудване, както и резервни части за тях, на Сомалия от граждани на държавите-членки или от териториите на държавите-членки независимо дали произхождат или не от техните територии.
   2.   Забранява се прякото или непрякото предоставяне на Сомалия от граждани на държавите-членки или от териториите на държавите-членки на технически консултация, финансова и друга помощ, и на обучение, свързано с военните дейности, в т.ч. по-специално техническо обучение и помощ, свързани с доставката, производството, поддръжката или използването на изделията, посочени в параграф 1.
   3.   Параграфи 1 и 2 не се прилагат към:

               а)

               доставката, продажбата или трансфера на оръжия и свързаните с тях материали от всякакъв вид, прякото или непрякото предоставяне на техническа консултация, финансова и друга помощ, и на обучение, свързано с военните дейности, предназначени единствено за поддържане на AMISOM или за ползване от нея, както е постановено в параграф 4 от Резолюция 1744 (2007) на ССООН, или предназначени единствено за използване от държавите и регионалните организации, които предприемат мерки в съответствие с параграф 6 от Резолюция 1851 (2008) на ССООН и параграф 10 от Резолюция 1846 (2008) на ССООН;

               б)

               доставката, продажбата или трансфера на оръжия и свързани с тях материали от всякакъв вид, както и прякото или непрякото предоставяне на техническа консултация, предназначени единствено за подпомагане изграждането на институциите в сектора за сигурност, в съответствие с политическия процес, посочен в параграфи 1, 2 и 3 от Резолюция 1744 (2007) на ССООН, и в отсъствие на отрицателно решение на Комитета по санкциите, в рамките на пет работни дни от получаване на съответната нотификация;

               в)

               доставката, продажбата или трансфера на несмъртоносно военно оборудване, предназначено единствено за хуманитарни или защитни цели, или на материали, предназначени за програми на Съюза или държавите-членки за изграждане на институции, включително в областта на сигурността, осъществявани в рамките на процеса за мир и помирение с предварителното одобрение на Комитета по санкциите, както и доставките на защитно облекло, включително бронежилетки и военни каски, временно изнасяни в Сомалия за лично ползване от персонала на ООН, представителите на медиите и служителите по хуманитарни проекти и проекти за развитие и подпомагащия ги персонал.

         Член 2
   Ограничителните мерки, предвидени в член 3, член 5, параграф 1 и член 6, параграфи 1 и 2, се налагат по отношение на физическите лица и образуванията, посочени от Комитета по санкциите, които:

               —

               се ангажират или подпомагат действия, които заплашват мира, сигурността или стабилността на Сомалия, включително актове, които представляват заплаха за Споразумението от Джибути от 18 август 2008 г. или за политическия процес, или заплашват със сила временните федерални институции или AMISOM;

               —

               са действали в нарушение на оръжейното ембарго и свързаните с него мерки, посочени в член 1;

               —

               препятстват предоставянето на хуманитарна помощ за Сомалия или достъпа до нея, или разпределянето ѝ в Сомалия.

         Въпросните физически лица и образувания са изброени в приложението.
   Член 3
   Държавите-членки предприемат необходимите мерки за предотвратяване на пряката и непряката доставка, продажбата или трансфера на оръжие и военно оборудване, както и на пряката или непряката доставка на техническа помощ или обучение, финансова и друга помощ, включително инвестиции, брокерски или други финансови услуги, свързани с военни дейности или с доставката, продажбата, трансфера, производството, поддръжката или използването на оръжия и военно оборудване на лицата или образуванията, посочени в член 2.
   Член 4
   1.   Държавите-членки извършват, съгласувано с националните си органи и в съответствие с националното си законодателство и с международното право, проверки на всички товари към и от Сомалия на тяхна територия, включително на морските пристанища и на летищата, ако разполагат с информация, която дава достатъчно основания да се предполага, че товарът съдържа изделия, чиято доставка, продажба, трансфер или износ са забранени по силата на член 3.
   2.   За въздухоплавателни средства и кораби, превозващи товари от и към Сомалия, се прилага изискването за предоставяне на допълнителна информация преди пристигането или заминаването за всички стоки, внесени или изнесени от дадена държава-членка.
   3.   Когато открият изделия, чиято доставка, продажба, трансфер или износ са забранени по силата на член 3, държавите-членки ги конфискуват и се освобождават от тях (било като ги унищожат или като ги направят неизползваеми).
   Член 5
   1.   Държавите-членки предприемат необходимите мерки за предотвратяване на влизането или транзитното преминаване през тяхна територия на лицата, посочени в член 2.
   2.   Параграф 1 не задължава никоя държава-членка да откаже влизането на територията ѝ на собствените ѝ граждани.
   3.   Параграф 1 не се прилага, когато Комитетът по санкциите:

               а)

               прецени за всеки отделен случай, че такова пътуване или транзитно преминаване е оправдано от хуманитарни съображения, в т.ч. религиозни задължения;

               б)

               прецени за всеки отделен случай, че неприлагането би допринесло за целите на мира и националното помирение в Сомалия и за стабилността в региона.

         4.   В случаите, когато по силата на параграф 3 държава-членка разреши влизането или транзитното преминаване през своята територия на лица, посочени от Комитета по санкциите, това разрешение се ограничава до целта, за която е дадено, и до лицата, за които се отнася.
   Член 6
   1.   Замразяват се всички финансови средства и икономически ресурси, притежавани или контролирани пряко или непряко от лицата или образуванията, посочени в член 2, или държани от образувания, притежавани или контролирани пряко или непряко от такива лица или от всяко друго лице или образувание, действащо от тяхно име или под тяхно ръководство, както са определени от Комитета по санкциите. Засегнатите лица и образувания са посочени в приложението.
   2.   На лицата или образуванията, посочени в параграф 1, или в тяхна полза не се предоставят пряко или непряко никакви финансови средства или икономически ресурси.
   3.   Държавите-членки могат да разрешат освобождаване от мерките, посочени в параграфи 1 и 2, по отношение на финансови средства и икономически ресурси, които са:

               а)

               необходими за покриване на основни разходи, в т.ч. разходите за хранителни продукти, наем или ипотека, лекарства и медицинско лечение, данъци, застрахователни премии и такси за комунални услуги;

               б)

               предназначени изключително за заплащане на разумни хонорари и за възстановяване на извършени разходи, свързани с предоставени правни услуги;

               в)

               предназначени изключително за заплащане на хонорари или такси за услуги съгласно националното законодателство, за съхраняване или текущо управление на замразени финансови средства и икономически ресурси;

               г)

               необходими за извънредни разходи, след нотификация от съответната държава-членка до Комитета по санкциите и одобрение от него;

               д)

               предмет на съдебна, административна или арбитражна мярка или решение, като в този случай финансовите средства и икономическите ресурси могат да се използват за изпълнението на тази мярка или това решение, при условие че мярката или решението са постановени преди Комитетът по санкциите да е посочил съответното лице или образувание, както и че мярката или решението не е в полза на лице или образувание, посочено в член 2, след нотификация на Комитета по санкциите от съответната държава-членка.

         4.   Освобождаването, посочено в параграф 3, букви а), б) и в), може да стане, след като съответната държава-членка нотифицира Комитета по санкциите за намерението си да разреши достъпа до такива средства и по целесъобразност икономически ресурси и при липса на отрицателно решение на Комитета по санкциите в рамките на три работни дни от датата на нотифицирането.
   5.   Параграф 2 не се прилага към начисляването по замразените сметки на:

               а)

               лихви или други постъпления по тези сметки; или

               б)

               плащания, дължими по договори, споразумения или задължения, сключени или възникнали преди датата, на която тези сметки стават предмет на ограничителните мерки,

         при условие че всички такива лихви, други постъпления и плащания продължават да са предмет на параграф 1.
   6.   Параграфи 1 и 2 не се прилагат към предоставянето на финансови средства, други финансови активи или икономически ресурси, необходими за своевременното предоставяне на спешно необходима хуманитарна помощ в Сомалия от ООН, специализираните агенции или програми на ООН, хуманитарни организации със статут на наблюдател в Общото събрание на ООН, които предоставят хуманитарна помощ, или техни партньори изпълнители.
   Член 7
   Съветът съставя списъка, който се съдържа в приложението, и го изменя съгласно определеното от Съвета за сигурност или от Комитета по санкциите.
   Член 8
   1.   Когато Съветът за сигурност или Комитетът по санкциите включи в списъка лице или образувание и предостави изложение на основанията за това посочване, Съветът включва в приложението това лице или образувание. Съветът уведомява засегнатото лице или образувание относно решението си и изложението на основанията или пряко, ако адресът е известен, или чрез публикуване на известие, за да предостави възможност на това лице или образувание да представи възражения.
   2.   Когато има внесени възражения или когато има представени нови съществени доказателства, Съветът преразглежда решението си и съответно уведомява лицето или образуванието.
   Член 9
   В приложението се съдържа информация, ако такава е налична, предоставена от Съвета за сигурност или от Комитета по санкциите и необходима за идентифициране на засегнатите лица или образувания. По отношение на лицата в информацията може да се включват имената, в т.ч. псевдоними, датата и мястото на раждане, гражданството, номерът на паспорта и на картата за самоличност, полът, адресът, ако е известен, и длъжността или професията. По отношение на образуванията информацията може да включва имената, мястото и датата на регистрация, регистрационният номер и мястото на дейност. В приложението се включва също датата на посочване от страна на Съвета за сигурност или на Комитета по санкциите.
   Член 10
   Настоящото решение подлежи на преглед, изменение или отмяна по целесъобразност в съответствие с приложимите решения на Съвета за сигурност.
   Член 11
   Обща позиция 2009/138/ОВППС се отменя.
   Член 12
   Настоящото решение влиза в сила от деня на неговото приемане.

      Съставено в Люксембургна 26 април 2010 година.

            За Съвета

            Председател

         C. ASHTON

      (1)  ОВ L 334, 11.12.2002 г., стр. 1.

      (2)  ОВ L 46, 17.2.2009 г., стр. 73.

      (3)  ОВ L 51, 2.3.2010 г., стр. 18.

      (4)  ОВ C 364, 18.12.2000 г., стр. 1.

      ПРИЛОЖЕНИЕ

         СПИСЪК НА ЛИЦАТА И ОБРАЗУВАНИЯТА, ПОСОЧЕНИ В ЧЛЕН 2

      I.   Лица

                  1.

                  Yasin Ali Baynah (известен също като a) Ali, Yasin Baynah, б) Ali, Yassin Mohamed, в) Baynah, Yasin, г) Baynah, Yassin, д) Baynax, Yasiin Cali, е) Beenah, Yasin, ж) Beenah, Yassin, з) Beenax, Yasin, и) Beenax, Yassin, ѝ) Benah, Yasin, к) Benah, Yassin, л) Benax, Yassin, м) Beynah, Yasin, н) Binah, Yassin, о) Cali, Yasiin Baynax) Дата на раждане: около 1966 г. Националност: Сомалия. Алтернативна националност: Швеция Местонахождение: Rinkeby, Stockholm, Швеция; Mogadishu, Сомалия.

                  2.

                  Hassan Dahir Aweys (известен също като a) Ali, Sheikh Hassan Dahir Aweys, б) Awes, Hassan Dahir, в) Awes, Shaykh Hassan Dahir, г) Aweyes, Hassen Dahir, д) Aweys, Ahmed Dahir, е) Aweys, Sheikh, ж) Aweys, Sheikh Hassan Dahir, з) Dahir, Aweys Hassan, и) Ibrahim, Mohammed Hassan, ѝ) OAIS, Hassan Tahir, к) Uways, Hassan Tahir, л) „Hassan, Sheikh“) Дата на раждане: 1935 г. Гражданство: Сомалия. Националност: Сомалия. Местонахождение: Сомалия; Еритрея.

                  3.

                  Hassan Abdullah Hersi Al-Turki (известен също като a) Al-Turki, Hassan, б) Turki, Hassan, в) Turki, Hassan Abdillahi Hersi, г) Turki, Sheikh Hassan, д) Xirsi, Xasan Cabdilaahi, е) Xirsi, Xasan Cabdulle) Дата на раждане: около 1944 г. Място на раждане: област Ogaden, Етиопия. Националност: Сомалия. Местонахождение: Сомалия.

                  4.

                  Ahmed Abdi aw-Mohamed (известен също като a) Abu Zubeyr, Muktar Abdirahman, б) Abuzubair, Muktar Abdulrahim, в) Aw Mohammed, Ahmed Abdi, г) Aw-Mohamud, Ahmed Abdi, д) „Godane“, е) „Godani“, ж) „Mukhtar, Shaykh“, з) „Zubeyr, Abu“) Дата на раждане: 10 юли 1977 г. Място на раждане: Hargeysa, Сомалия. Националност: Сомалия.

                  5.

                  Fuad Mohamed Khalaf (известен също като a) Fuad Mohamed Khalif, б) Fuad Mohamed Qalaf, в) Fuad Mohammed Kalaf, г) Fuad Mohamed Kalaf, д) Fuad Mohammed Khalif, е) Fuad Khalaf, ж) Fuad Shongale, з) Fuad Shongole, и) Fuad Shangole, ѝ) Fuad Songale, к) Fouad Shongale, л) Fuad Muhammad Khalaf Shongole) Националност: Сомалия. Местонахождение: Mogadishu, Сомалия. Алтернативно местонахождение: Сомалия

                  6.

                  Bashir Mohamed Mahamoud (известен също като a) Bashir Mohamed Mahmoud, б) Bashir Mahmud Mohammed, в) Bashir Mohamed Mohamud, г) Bashir Mohamed Mohamoud, д) Bashir Yare, е) Bashir Qorgab, ж) Gure Gap, з) „Abu Muscab“, и) „Qorgab“) Дата на раждане: около 1979—1982 г. Алтернативна дата на раждане: 1982 г. Националност: Сомалия. Местонахождение: Mogadishu, Сомалия.

                  7.

                  Mohamed Sa’id (известен също като a) „Atom“, б) Mohamed Sa’id Atom, в) Mohamed Siad Atom) Дата на раждане: около 1966 г. Място на раждане: Galgala, Сомалия. Местонахождение: Galgala, Сомалия. Алтернативно местонахождение: Badhan, Сомалия.

                  8.

                  Fares Mohammed Mana’a (известен също като a) Faris Mana’a, б) Fares Mohammed Manaa) Дата на раждане: 8 февруари 1965 г. Място на раждане: Sadah, Йемен. Паспорт №: 00514146; място на издаване: Sanaa, Йемен. Лична карта №: 1417576; място на издаване: Al-Amana, Йемен; дата на издаване: 7 януари 1996 г.

            II.   Образувания

      AL-SHABAAB (известно също като a) Al-Shabab, б) Shabaab, в) The Youth, г) Mujahidin Al-Shabaab Movement, д) Mujahideen Youth Movement, е) Mujahidin Youth Movement, ж) MYM, з) Harakat Shabab Al-Mujahidin, и) Hizbul Shabaab, ѝ) Hisb’ul Shabaab, к) Al-Shabaab Al-Islamiya, л) Youth Wing, м) Al-Shabaab Al-Islaam, н) Al-Shabaab Al-Jihaad, o) The Unity Of Islamic Youth, п) Harakat Al-Shabaab Al-Mujaahidiin, р) Harakatul Shabaab Al Mujaahidiin, с) Mujaahidiin Youth Movement) Местонахождение: Сомалия.